Illum il-Kummissjoni qed tippubblika rakkomandazzjonijiet minn grupp ta' esperti dwar kif l-industriji tal-UE li jużaw ħafna enerġija jistgħu jiġu ttrasformati sabiex jagħtu palata biex jintlaħqu l-objettivi tal-UE kollha għal ekonomija ċirkolari u b'newtralità klimatika sal-2050. Dawn l-objettivi tressqu fl-istrateġija tal-Kummissjoni Pjaneta Nadifa għal Kulħadd f'Novembru 2018. Il-grupp ta' esperti jlaqqa' rappreżentanti minn 11-il industrija, li jirrappreżentaw iktar minn nofs il-konsum tal-enerġija tal-industrija tal-UE, bħall-industriji tal-aluminju, tal-azzar u tas-siment. Dawn ir-rappreżentanti żviluppaw qafas ta' politika li għandu l-għan li jintlaħaq bilanċ tajjeb bejn l-ambizzjonijiet klimatiċi tal-Ewropa u l-ħtieġa li l-industriji tagħna jibqgħu kompetittivi. Il-kontribut tagħhom se jiġi inkluż fil-Ftehim Ekoloġiku Ewropew futur tal-Kummissjoni u fl-Istrateġija Industrijali tal-UE. Il-Kummissarju għas-Suq Intern, l-Industrija, l-Intraprenditorija u l-SMEs Elżbieta Bieńkowska qalet: “L-industriji tal-UE huma sħab magħna biex nilħqu l-objettivi klimatiċi u taċ-ċirkolarità, u nixtieq ngħidilhom prosit tal-impenn tagħhom. Ekonomija b'newtralità klimatika mhijiex biss kruċjali għall-ġenerazzjonijiet futuri. Toffri wkoll opportunitajiet immensi ta' innovazzjoni, ta' tkabbir ekonomiku u ta' ħolqien tal-impjiegi.” Ir-rakkomandazzjonijiet jinkludu azzjonijiet li jistgħu jipprovdu sinjali tajbin lis-suq biex jiġu attirati investimenti ġodda, u li jgħinu lill-kumpaniji jimplimentaw soluzzjonijiet kosteffettivi għan-newtralità klimatika. Jiffukaw ukoll fuq il-ħtieġa li tiġi żgurata tranżizzjoni ġusta, u barra minn hekk jenfasizzaw l-importanza li l-ħaddiema jkollhom ħiliet tajbin għall-futur, u li l-komunitajiet li jiddependu fuq dawn l-industriji jiġu megħjuna biex ilaħħqu mat-tranżizzjoni. B'mod partikolari, ir-rakkomandazzjonijiet jenfasizzaw il-fatturi ewlenin ta' suċċess fi tliet prijoritajiet ewlenin: Il-grupp ta' esperti jirrakkomanda wkoll li jiġi stabbilit osservatorju dwar it-tranżizzjoni industrijali sabiex jissorvelja l-progress tal-industrija favur in-newtralità klimatika u sabiex jipprovdi gwida. Il-passi li jmiss Il-Kummissjoni se tippreżenta r-rakkomandazzjonijiet lill-Istati Membri, fil-Kunsill tal-Kompetittività tal-UE, u lill-Parlament Ewropew fil-bidu tas-sena d-dieħla. Sfond F'Ottubru 2015 il-Kummissjoni stabbiliet il-Grupp ta' Livell Għoli dwar l-Industriji li Jużaw Ħafna Enerġija, magħmul minn rappreżentanti tal-Istati Membri, tal-industrija u tas-soċjetà ċivili sabiex jagħti pariri dwar politiki rilevanti għall-industriji li jużaw ħafna enerġija. L-industriji li pparteċipaw fil-Grupp ta' Livell Għoli diġà ppreżentaw rapport f'Settembru 2018 bħala l-kontribut kollettiv tagħhom għall-istrateġija tal-Kummissjoni “Pjaneta Nadifa għal Kulħadd”. Dawn l-industriji huma l-qofol ta' bosta katini tal-valur, u huma kruċjali għall-ekonomija u għall-impjiegi tagħna. Dawn l-industriji jikkondividu l-ambizzjoni tal-Ftehim ta' Pariġi dwar it-tibdil fil-klima u jirrikonoxxu d-daqs tal-isfida tat-trasformazzjoni kif ukoll l-opportunitajiet li ġġib magħha. Għandhom rekord b'saħħtu fit-tnaqqis tal-emissjonijiet tal-gassijiet b'effett ta' serra, u naqqsu l-emissjonijiet tagħhom b'36 % bejn l-1990 u l-2015. Minħabba li ċ-ċikli ta' investiment għal dawn l-industriji huma twal, biex tintlaħaq il-mira tal-2050 jeħtieġ li tittieħed azzjoni rapida. Għal Iktar Informazzjoni Skeda Informattiva Rapport Sħiħ